CELEX: 32010R1155
Language: da
Date: 2010-12-01 00:00:00
Title: Kommissionens forordning (EU) nr. 1155/2010 af 1. december 2010 om tarifering af varer i den kombinerede nomenklatur

9.12.2010   
            
            
               DA
            
            
               Den Europæiske Unions Tidende
            
            
               L 324/42
            
         KOMMISSIONENS FORORDNING (EU) Nr. 1155/2010
   af 1. december 2010
   om tarifering af varer i den kombinerede nomenklatur
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (1), særlig artikel 9, stk. 1, litra a), og
   ud fra følgende betragtninger:
   
               (1)
            
            
               For at sikre en ensartet anvendelse af den kombinerede nomenklatur, der er knyttet som bilag til forordning (EØF) nr. 2658/87, bør der vedtages bestemmelser vedrørende tariferingen af de i bilaget omhandlede varer.
            
         
               (2)
            
            
               Forordning (EØF) nr. 2658/87 har fastsat almindelige tariferingsbestemmelser vedrørende den kombinerede nomenklatur. Disse bestemmelser finder også anvendelse ved fortolkningen af enhver anden nomenklatur, der helt eller delvis er baseret på den kombinerede nomenklatur, eller som tilføjer yderligere underopdelinger, og som er fastlagt på grundlag af specifikke EU-forskrifter med henblik på anvendelsen af tarifmæssige eller andre foranstaltninger vedrørende samhandelen med varer.
            
         
               (3)
            
            
               Ifølge de almindelige bestemmelser bør varerne i kolonne 1 i tabellen i bilaget tariferes under den KN-kode, der er anført i kolonne 2 ud fra den begrundelse, der er anført i kolonne 3.
            
         
               (4)
            
            
               Det er hensigtsmæssigt, at bindende tariferingsoplysninger, der er meddelt af medlemsstaternes toldmyndigheder i forbindelse med tarifering af varer i den kombinerede nomenklatur, og som ikke er i overensstemmelse med EU-retten fastsat i denne forordning, fortsat kan påberåbes af modtageren i henhold til bestemmelserne i artikel 12, stk. 6, i Rådets forordning (EØF) nr. 2913/92 af 12. oktober 1992 om indførelse af en EF-toldkodeks (2) i et tidsrum på tre måneder.
            
         
               (5)
            
            
               Foranstaltningerne i denne forordning er i overensstemmelse med udtalelse fra Toldkodeksudvalget —
            
         VEDTAGET DENNE FORORDNING:
   Artikel 1
   De varer, der er anført i kolonne (1) i skemaet i bilaget, tariferes i den kombinerede nomenklatur i den i kolonne (2) i skemaet nævnte KN-kode.
   Artikel 2
   Bindende tariferingsoplysninger meddelt af medlemsstaternes toldmyndigheder, som ikke er i overensstemmelse med EU-retten fastsat i denne forordning, kan fortsat påberåbes i henhold til bestemmelserne i artikel 12, stk. 6, i forordning (EØF) nr. 2913/92 i et tidsrum på tre måneder.
   Artikel 3
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 1. december 2010.
      
         
            På Kommissionens vegne For formanden
         
         Algirdas ŠEMETA
         
            Medlem af Kommissionen
         
      
   
   
      (1)  EFT L 256 af 7.9.1987, s. 1.
   
      (2)  EFT L 302 af 19.10.1992, s. 1.
   
      BILAG
      
                  Varebeskrivelse
               
               
                  Tarifering
                  (KN-kode)
               
               
                  Begrundelse
               
            
                  (1)
               
               
                  (2)
               
               
                  (3)
               
            
                  Sammensat vare bestående af en kunstig kirsebærtrægren og en lysanordning med elektrisk transformer. Komponenterne er forbundet med hinanden, så de danner et praktisk taget uadskilleligt hele.
                  Den kunstige gren ligner naturudgaven (en blomstrende gren fra et kirsebærtræ) og er samlet af forskellige dele (brunt papir til at efterligne kviste, ståltråd til at støtte dem, klæbebånd til at holde dem sammen, hvidt tekstilmateriale til at efterligne blomstens blade og små plastikdele til at holde blomsterne). De forskellige dele er bundet, limet og sat sammen.
                  En elektrisk lyskæde med 60 miniglødelamper er indarbejdet i den kunstige gren. Glødelamperne forestiller blomsternes grifler. Pærerne har på grund af deres størrelse en ringe lysvirkning. Den elektriske ledning til lyskæden med miniglødelamperne er helt dækket af grenen. El-ledningen kommer ud af hovedgrenen og ender efter flere meter i en elektrisk transformer.
                  Varen kan ikke stå selv og har ingen anordning til ophængning. Den er beregnet til placering i en vase.
                  (kunstig kirsebærtrægren)
                  (Se foto nr. 654 A, B og C) (1)
                  
               
               
                  6702 90 00
               
               
                  Tarifering i henhold til almindelig tariferingsbestemmelse 1, 3b) og 6 vedrørende den kombinerede nomenklatur samt teksten til KN-kode 6702 og 6702 90 00.
                  Varen udgøres af sammensatte varer, jf. almindelig tariferingsbestemmelse 3b). Den består af kunstige blomster, pos. 6702, en lysanordning, pos. 9405, og en elektrisk transformer, pos. 8504. Lysanordningen er indarbejdet i den kunstige blomstergren, så de danner et uadskilleligt hele (se også de forklarende bemærkninger til HS for almindelig tariferingsbestemmelse 3b), afsnit IX).
                  På grund af varens objektive kendetegn (den ser ud som en typisk kunstig blomst, glødelamperne er meget små med svag lysvirkning) er varen først og fremmest udformet til at blive placeret i en vase og fungere som rumdekoration ved at efterligne blomster. Belysningen er kun en ekstra effekt, som øger den dekorative effekt. Som følge heraf er den kunstige blomstrende gren den komponent, som er karaktergivende (dvs. som en dekorationsvare), jf. almindelig tariferingsbestemmelse 3b).
                  Varen kan ikke tariferes som en lampe under pos. 9405, da den ikke hovedsagelig er beregnet til at oplyse f.eks. et rum, og det er heller ikke en speciallampe (jf. også de forklarende bemærkninger til HS pos. 9405, afsnit I, nr. 1 og 3).
                  Den kunstige blomstrende gren ligner den naturlige udgave (jf. også de forklarende bemærkninger til HS pos. 6702, nr. 1). Varen skal derfor tariferes som kunstige blomster under pos. 6702.
               
            
         
      
                  
                     
               
               
                  
                     
               
               
                  
                     
               
            
                  654 A
               
               
                  654 B
               
               
                  654 C
               
            
         (1)  Billedet tjener kun til information.